CELEX: 62015TN0613
Language: da
Date: 2015-10-30 00:00:00
Title: Sag T-613/15: Sag anlagt den 30. oktober 2015 — European Dynamics Luxembourg m.fl. mod Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser (Frontex)

11.1.2016   
            
            
               DA
            
            
               Den Europæiske Unions Tidende
            
            
               C 7/31
            
         Sag anlagt den 30. oktober 2015 — European Dynamics Luxembourg m.fl. mod Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser (Frontex)
   (Sag T-613/15)
   (2016/C 007/42)
   Processprog: græsk
   
      Parter
   
   
      Sagsøgere: European Dynamics Luxembourg SA (Luxembourg, Luxembourg), Evropaiki Dinamiki — Proigmena Sistimata Tilepikoinonion Pliroforikis kai Tilematikis AE (Athen, Grækenland) og European Dynamics Belgium SA (Bruxelles, Belgien) (ved advokat M. Sfiri)
   
      Sagsøgt: Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser (Frontex)
   
      Sagsøgernes påstande
   
   
               —
            
            
               Det Europæiske Agentur for Forvaltning af det Operative Samarbejde ved EU-medlemsstaternes Ydre Grænsers udbud nr. 2015/S 162-295659, der blev offentliggjort i Supplement til Den Europæiske Unions Tidende nr. S 162 den 22. august 2015, annulleres.
            
         
               —
            
            
               Frontex tilpligtes at erstatte den skade, som sagsøgerne har lidt, eftersom de ikke fik mulighed for at indgå den udbudte kontrakt, hvilken skade ifølge sagsøgerne ex aequo et bono beløber sig til femogfirstusinde EUR (85 000 EUR) med renter regnet fra datoen for afsigelsen af denne dom, eller et hvilket som helst andet beløb, som Retten måtte finde passende.
            
         
               —
            
            
               Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser tilpligtes at betale alle de af sagsøgerne afholdte omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgerne anført, at den anfægtede udbudsbekendtgørelse skal annulleres i henhold til artikel 263 TEUF, for så vidt som den er i strid med proportionalitetsprincippet og princippet om forbud mod forskelsbehandling, der regulerer offentlige aftaler, og tilsidesætter artikel 102, stk. 1, i finansforordning nr. 966/2012 (1) og artikel 146, stk. 1, og artikel 147 i den delegerede forordning nr. 1268/2012 (2).
   
      (1)  Europa-Parlamentets og Rådets forordning (EU, Euratom) nr. 966/2012 af 25.10.2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298, s. 1).
   
      (2)  Kommissionens delegerede forordning (EU) nr. 1268/2012 af 29.10.2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362, s. 1).